LOS DUS HRAIRS

 Qu'i avè un còp dus hrairs que s'aimèvan hòrt. Çò qu'un volè, l'aut qu'ic volè tanben, qu'èran totjamèi a ua. Que hadèn l'amor dab senglas gojatas, e que s'avèn prometut de se préner per crontespós l'un a l'aut, quòn se maridèssin.

 Mès, un jorn, l'ainat que tombèt malaud, e benlèu que morit. Lo mèi joen, pardí, qu'avot hòrt de chegrin ; mès lo jorn de le soa nòça qu'èra arrestat, e le volot pas destardar mèi pr'amor deus dòus.

 Un ser, lo gojat que se'n tornèva de har l'envit dab lo mativèc. Que'us avèn hèit búver hens les maisons e qu'èran un chic beriacs.

 — Oh ! ce dishot lo gojat, qu'aví balhat le mia paraula a mon praube hrair de'u préner per crontespós quòn esposèssi. Cau au men' que l'ani convidar...

 E que se'n va au segrat, sus le tomba deu mòrt, entá'u convidar a le soa hèsta.

 Lo jorn d'esposar qu'arriba. Tot que hadè hèsta, tot que cantèva d'aviada : gojats e gojatas que hadèn ternir los camins e les maisons de cantits e d'arríders, e digun pensèva pas mèi au praube mòrt. Mès, tot d'un còp, au miei deu repèish, los de le nòça que van véder arribar lo gojat mòrt, unqüèra plegat hens lo linçòu. Los auts, tots esmudits de paur, s'èran estangats de minjar e de parlar. E vaquí lo mòrt que se hèi entá l'espós e que'u ditz :

 - Hrair, que m'as envitat a le toa hèsta, e que sui vinut te'n har mons gramecís. Mès, los mòrts van pas a les nòças... En tornas, jo que te convidi a vir sopar dab jo, a mieineit, au segrat.

 E suu còp, lo mòrt se n'anot com èra vinut. Aqueth monde, esbaíts ! Sabèn pas qué pensar ni qué díder de tot aquò. En fin, se tornèren méter a minjar e a búver, e le joenessa a cantar e arríder. I avot pas que l'espós que tot lo jorn pensèt au convit deu son hrair.

 Lo desser, davant d'anar au segrat, lo gojat se n'anot préner conselh de Mossu'u curè.

 — Escota, ce'u dishot lo curè, que vau t'acompanhar dinc au segrat, mès tu que carrás entrar tot sol. Jo que damorarèi en arrèr a pregar Diu per tu. Tu tanben, prèga Diu. Mès susquetot, sovèn-te d'uu' causa: tòquis pas lo mòrt en nada faiçon.

 Lo nòvi se'n va au segrat e qu'i hentra tot sol : que trantalhèva de paur, unqüèra hissi pas briga de hred.

Hens l'escurada, que va desléger lo mòrt plegat en son linçòu, que l'atinè, seitat au pè de le tomba.

 — Adiu, hrair, ce dishot aquest-ací, balha-me le man.

Que vam anar sopar amassa.

 Mès l'aut, au lòc de préner le man deu mòrt, que hit un gran signe de crotz. Autanlèu lo mòrt tornèt hentrar hens le hòcha en disents :

 — Hrair, lo qui t'a ensenhat t'a bien ensenhat !

 Lo gojat se les avè viradas bèras ! Mès, avossi balhat le man au mòrt, solide, l'aut que se'u portèva devath le tèrra.

Atau qu'aprenot que cau pas se mocar deus mòrts e los meilar 'us ahars deus vius.